《七夕何龙友马伯起过集分赋 其一》
明代·李孙宸

留滞金门未儗回，旅怀聊得附衔杯。音书南国秋仍阻，爽气西山客共来。

可有鹊桥兹夕渡，空怜砧杵万家催。饶他乞尽天孙巧，懒拙都无河汉媒。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。